Jan 07,2017
ఫిబ్రవరి నెలాఖరుకు సాధారణ స్థితి: ఎస్‌బీఐ
ముంబయి: సర్కారు రద్దు చేసిన పెద్ద నోట్ల స్థానంలో 'భారతీయ రిజర్వు బ్యాంకు' ఇప్పటికే 44 శాతం కొత్త నోట్లను వ్యవస్థలోకి అందుబాటులోకి తీసుకువచ్చినట్టుగా 'భారతీయ స్టేట్‌ బ్యాంక్‌' (ఎస్‌బీఐ) ఒక నివేదికలో పేర్కొంది. పరిస్థితిని అదుపులోకి తెచ్చేందుకు ప్రభుత్వం వేగంగా చర్యలు చేపడుతున్నట్టుగా ఎస్‌బీఐ తెలిపింది. కొత్త నోట్ల ముద్రణను ఇదే స్థాయిలో ముందుకు తీసుకుపోతే నేలాఖరు నాటికి వ్యవస్థలోకి రద్దయిన నోట్ల స్థానంలో దాదాపు 67 శాతం కొత్త నోట్లు వచ్చి చేరే అవకాశం ఉందని ఎస్‌బీఐ లెక్కగడుతోంది. ఫిబ్రవరి నెలాఖరు నాటికి ఇది 80-89 శాతానికి చేరవచ్చని చెబుతోంది. దీంతో గత నవంబరు 8న కేంద్ర ప్రభుత్వం పెద్దనోట్ల రద్దుతో మొదలైన చిల్లర కష్టాలు ఒక కొలిక్కి వచ్చి.. వ్యవస్థలో సాధారణ పరిస్థితులు నెలకొనే అవకాశం ఉందని తెలిపింది. సర్కారు తీసుకుంటున్న చర్యల కారణంగా ఊహించిన దానికంటే వేగంగా ఈ పరిస్థితి నుంచి బయటపడే అవకాశం ఉందని ఎస్‌బీఐ గ్రూప్‌ చీఫ్‌ ఎకానమిస్ట్‌ సౌమ్య కంతి ఘోష్‌ ఒక ఆంగ్ల పత్రికకు వివరించారు.
మీ స్నేహితులకు రికమెండ్ చెయ్యండి